Mokgatlho wa BMW o simolodisitswe kwa Selebi phikwe
Mokgatlho wa BMW kwa Selebi Phikwe o kwadisitswe ka fa molaong go itebaganya le go fetola matshelo a batho. Fa a buwa kwa tshimolodisong semmuso ya mokgatlho o, le go abela Mme Morekwa Kaoma wa Botshabelo dimpho, Modulasetilo wa mokgatlho, Rre Kelapile Kolagano a re bane ba bona go le botlhokwa go tlhopha mongwe yo o nang le botlhoki gore e re ka lone letsatsi leo ba bo ba mo abela tse ba tla a bong ba di mo diretse. A re ba kgonne go penta matlo a ga Mme Kaoma, go mo agela ntlwana ya boitiketso le go agelela lelwapa lwa gagwe ka thuso ya bommaboipelego. Mme Morekwa ke mongwe yo go supafetseng fa a sa tsoge sentle ga mmogo le ba a tshotsweng nabo. Rre Kolagano a re mokgatlho wa bone ga se o o dirang dipoelo, mme ba tla tswelela ba thusa fa go supafalang gona le botlhoki go ne gore motho wa go nna jalo a kgone go nna le seriti. Rre Kolagano o ne a tlhalosa fa mokgatlho wa BMW o ne wa tlhamiwa morago ga go bona dikotsi tsa ditsela di diragala di le dintsi mme matshelo a batho a latlhega. Rre Kolagano o ne a re mo nakong e ntsi go ne go supafala fa dikoloi tsa modiro wa BMW e le tsone tse gantsi di neng di amega mo dikotsing, mme seo se sa ba jese monate. A re maikaelelo a bone ke go rutana e le bakgweetsi ba dikoloi tseo, go ipabalela mo tseleng le go babalela badirisi ba bangwe ba tsela.  Rre Kolagano o tlhalositse fa maikaelelo a bone e le go dira thata le ba sepodisi go tshwaraganela go ruta setshaba go nna le boikarabelo mo tseleng. Rre Oabile Mokgosi yo eleng modulasetilo wa mokgatlho wa BMW go tswa Francistown, o ne a re maikaelelo a bone ke go fetola dikakanyo tsa batho tsa gore bakgweetsi ba dikoloi tseo ga ba na boitshwaro jo bo siameng. E rile a leboga, Raboipelego Modiri Mmusi, a kopa ba mokgatlho wa BMW le mo mafelong a a kwa ntle ga Selebi Phikwe go tswelela ba thusa, ka go supagetse fa batho ba le bantsi ba santse ba tshelela mo lehumeng, a tlhalosa fa puso e ka se kgone e le nosi. BOKHUTLO